Motor beland bo-op vragmotor tydens ongelukFoto: Netcare 911 ŉ Man is Sondagmiddag omstreeks 17:00 op die R21 in Gauteng oorlede nadat sy motor die pad verlaat en op ŉ vragmotor langs die snelweg beland het. “Die man het in die rigting van Boksburg gery toe die ongeluk plaasgevind het,” het Chris Botha, woordvoerder van Netcare 911, in ŉ verklaring gesê. “Sy motor het die pad verlaat en op ŉ vragmotor, wat by ŉ handelaar langs die snelweg gestaan het, beland.” Die man is uit die motor geslinger en het langs die pad gelê toe paramedici by die toneel opgedaag het. Hy het noodlottige beserings opgedoen en is op die toneel dood verklaar. “Die polisie ondersoek die oorsaak van die ongeluk,” het Botha bygevoeg.